Háhyrningar syntu inn á Pollinn við Ísafjörð í morgun og fönguðu athygli fólks. Starfsmaður Háskólaseturs segir að námsefnið hafi komið syndandi til nemenda sem leggja stund á sjávartengt nám við setrið.
Háhyrningar syntu í morgun inn á Pollinn við Ísafjörð og hafa vakið þar athygli, svamlandi um. Fjölda fólks hefur drifið að til að skoða dýrin.
Fólk tók eftir því í morgun að lífríkið á Pollinum við Ísafjörð var orðið heldur fjölbreyttara en það á að venjast. Háhyrningar höfðu synt inn á pollinn og höfðust þar við.
Ég sit hérna heima í stofu, bara í stúku, og fjölskyldan og horfum á þetta. Það er bílatraffíkin meðfram og fólk að taka myndir.
Segir Björn Jóhannsson, hafnsögumaður á Ísafirði.
Hérna erum við búin að sjá, ætli það séu ekki allavega fimm dýr sem við erum búin að sjá. Við teljum þetta vera háhyrninga. Þetta virðist vera kýr, það er svo svakalegur uggi, hann er svo stór að við teljum að það sé með fjóra fimm kálfa. Þessi dýr eru að sveima um pollinn fram og aftur.
Fjöldi fólks hefur lagt leið sína að Pollinum til að fylgjast með dýrunum og taka myndir af þeim. Þeirra á meðal eru nemendur í Haf- og strandsvæðastjórnun og sjávarbyggðafræði við Háskólasetur Vestfjarða. Hafði einn starfsmaður skólans á orði að námsefnið hefði komið syndandi til nemenda. Viðmælendur fréttastofu á Ísafirði minnast þess ekki að hafa séð háhyrninga áður á Pollinum en höfrungar hafa nokkrum sinnum synt þangað inn.
Háhyrningar syntu inn á Pollinn við Ísafjörð í morgun og fönguðu athygli fólks. Starfsmaður Háskólaseturs segir að námsefnið hafi komið syndandi til nemenda sem leggja stund á sjávartengt nám við setrið.